b'\n_START_ARTICLE_\nLikvidacija Janka Komljanca, Alojza Pa\xc5\xa1i\xc4\x8da in bratov Murgelj\n_START_SECTION_\nBratje Murgelj\n_START_PARAGRAPH_\nDru\xc5\xbeina Murgelj je \xc5\xbeivela na Daljnem Vrhu, v zaselku Goli vrh, ki je \xc5\xa1tel tri doma\xc4\x8dije. Spadali so v \xc5\xbeupnijo Pre\xc4\x8dna, od \xc5\xbeupnijske cerkve je bila doma\xc4\x8dija oddaljena pribli\xc5\xbeno uro hoda. Murgljeva doma\xc4\x8dija je zado\xc5\xa1\xc4\x8dala za pre\xc5\xbeivljanje obeh star\xc5\xa1ev in sedmih otrok: \xc5\xa1tirih sinov in treh h\xc4\x8dera. Najstarej\xc5\xa1i med sinovi je bil Jo\xc5\xbee (rojen 1914), drugi je bil Anton (rojen 1918), sledila sta leta 1923 rojeni Alojz in leta 1925 rojeni Martin. Anton je bil voja\xc5\xa1ki obveznik in je aprila 1941 v \xc4\x8dasu nem\xc5\xa1kega bombardiranja Beograda tam slu\xc5\xbeil v kraljevi jugoslovanski gardi. Tri tedne po kapitulaciji Jugoslavije se je vrnil pe\xc5\xa1 domov na Daljni vrh. Bili so razgledana katoli\xc5\xa1ka dru\xc5\xbeina, ki je preko \xc4\x8dasnikov Slovenca  in Domoljuba spremljala svetovne dogodke \xc5\xbee pred okupacijo. Sova\xc5\xa1\xc4\x8dani so dru\xc5\xbeino zaradi doslednega verskega \xc5\xbeivljenja etiketirali kot far\xc5\xa1ko. _NEWLINE_15. junija so partizani obkolili Alojza in Martina Murglja med delom v doma\xc4\x8dem vinogradu na Tr\xc5\xa1ki gori. Alojza so odpeljali s seboj, 17-letni Martin pa je u\xc5\xa1el proti domu z namenom, da opozori preostala dva brata. Na Daljnem Vrhu ga je zadr\xc5\xbeal va\xc5\xa1\xc4\x8dan Skubic. Ko je Martin pri\xc5\xa1el domov, so z druge strani \xc5\xbee vdrli tudi partizani s pretepenim Alojzom, ki je rekel, da ne gre nikamor in naj ga kar v doma\xc4\x8di hi\xc5\xa1i ubijejo. Na glas je za\xc4\x8del moliti kesanje. Anton je posku\xc5\xa1al pobegniti, a si je pri skoku skozi okno zlomil nogo. Partizani so zgrabili \xc5\xa1e njega in oba brata odpeljali proti Hmeljniku. Najstarej\xc5\xa1i brat Jo\xc5\xbee je bil tistega dne zdoma po opravkih in je tako po naklju\xc4\x8dju pre\xc5\xbeivel; po vojni je bil 9 let zaprt. Najmlaj\xc5\xa1i brat Martin je vstopil v Slovensko domobranstvo in skupaj z bratrancem Lojzetom Murgljem padel v boju s partizani 23. junija 1944 na Slivnici pri Cerknici.\n_START_SECTION_\nMu\xc4\x8denje in skupinska likvidacija pri gradu Hmeljnik\n_START_PARAGRAPH_\nBrata Murgelj so partizani skupaj z \xc5\xbeupnikom Komljancem in Alojzom Pa\xc5\xa1i\xc4\x8dem odvedli do gradu Hmeljnik. 16. junija 1942 so jih mu\xc4\x8dili. O\xc4\x8dividci so poro\xc4\x8dali, da so se kriki mu\xc4\x8denih \xc5\xbertev sli\xc5\xa1ali dale\xc4\x8d naokrog. Partizanski stra\xc5\xbear, ki je prisostvoval mu\xc4\x8denju, je kasneje pripovedoval, da se je \xc5\xbeupnik Komljanec izkazal za junaka: brezkompromisno je odgovarjal na vse partizanske obto\xc5\xbebe in spodbujal svoje sotrpine s stavkom: \xc2\xbbKratko bo trpljenje, ve\xc4\x8dno pa veselje.\xc2\xab_NEWLINE_Komljanec je vsem trem na smrt obsojenim dal spovedno odvezo, nakar naj bi bil primoran sam izkopati skupen grob za vse \xc5\xa1tiri. Grob je bil izkopan okoli 1,1 meter v globino, 60 centimetrov v \xc5\xa1irino in 1,5 metra v dol\xc5\xbeino. Najkasneje 17. junija 1942 so bili Janko Komljanec, Anton Murgelj, Alojz Murgelj in Alojz Pa\xc5\xa1i\xc4\x8d ubiti. V grob so bili polo\xc5\xbeeni tako, da je na vrhu le\xc5\xbeal Anton Murgelj, pod njim Alojz Murgelj, nato Alojz Pa\xc5\xa1i\xc4\x8d, na samem dnu pa \xc5\xbeupnik Komljanec. Pri\xc4\x8de so trdile, da so se partizani nor\xc4\x8devali iz umorjenih, \xc4\x8de\xc5\xa1 da mora le\xc5\xbeati Komljanec spodaj, da bo lahko porinil v nebesa oba Murglja. Grob so partizani pokrili s plastjo dra\xc4\x8dja in suhih vej, \xc4\x8dezenj so polo\xc5\xbeili tudi lestev, na kateri so do mesta umora prinesli Antona Murglja.\n_START_SECTION_\nPogreb \xc5\xbertev\n_START_PARAGRAPH_\nPogreba \xc5\xa1tirih umorjenih se je 4. 4. 1943 udele\xc5\xbeilo nad 2000 \xc5\xbeupljanov Pre\xc4\x8dne.  Dru\xc5\xbeina Murgelj je bila tudi po vojni s strani novih oblasti \xc5\xa1ikanirana in strogo nadzirana. Zaplenili so jim najve\xc4\x8dji del posesti, gozd in vinograde, tako da so ostali skoraj brez vsega. Najstarej\xc5\xa1i brat Jo\xc5\xbee, ki med vojno ni sodeloval na nobeni strani, se je pred oblastmi skrival v gozdu, dokler ga niso ujeli. Med begom je bil ustreljen, nakar so ranjenega odvlekli v voja\xc5\xa1ko bolni\xc5\xa1nico in ga obsodili na 20 let zapora. Sprva je bil zaprt na gradu v \xc5\xa0kofji Loki, kasneje na Igu, po 9 letih pa so ga izpustili. Za kraj\xc5\xa1e obdobje so zaprli tudi o\xc4\x8deta Jo\xc5\xbeefa Murglja starej\xc5\xa1ega ter h\xc4\x8derki Jo\xc5\xbeefo Ano in Marijo Martino._NEWLINE_Za \xc5\xbeupnika Janka Komljanca je slovenska katoli\xc5\xa1ka cerkev pri Sv. Sede\xc5\xbeu vlo\xc5\xbeila postopek za beatifikacijo in svetni\xc5\xa1tvo. Likvidirani po vojni niso do\xc5\xbeiveli sodne rehabilitacije.'